Kølig Kaj

Kølig Kaj, også kalt Kool Bandi (født Thomas Lægård 15. august 1971 i Pindstrup i Danmark), er en tidligere dansk rapper. Han fikk sitt gjennombrudd i 1997, da han vant Dansk Melodi Grand Prix med raplåten «Stemmen i mit liv». Vinnersangen gjorde suksess i Danmark og nådde en fjerdeplass på hitlisten Tjeklisten.

Bakgrunn 
Kølig Kaj var den første rapperen som vant Dansk Melodi Grand Prix, og i etterkant av seieren ble Kølig Kaj uglesett av det danske hiphopmiljøet, som mente han hadde «solgt seg ut» til et kommersielt pop-konsept som Melodi Grand Prix. Kølig Kaj trosset kritikken og kalte debutplaten sin for nettopp Solgt ud! som et stikk til kritikerne. Samtidig har musikkfolk ansett seieren som et gjennombrudd for dansk hiphop, siden dette var første gang en raplåt fikk en bred, folkelig støtte i landet.

Med seieren fikk Kølig Kaj også representere Danmark i Eurovision Song Contest 1997 i Dublin. Foran finalen var han tippet å ende sist, men ble til slutt nummer 16 av 25 deltakere. «Stemmen i mit liv» ble også beskyldt for å plagiere «Don't You Know That?» fra 1981 av soulsangeren Luther Vandross. Beskyldningene ble avvist av musikkprodusenten Chief 1, som var en av komponistene bak «Stemmen i mit liv».

Kølig Kaj opptrådte på nytt i Dansk Melodi Grand Prix i 2001, da han presenterte en av deltakersangene. Etter suksessen i 1997 trakk han seg raskt bort fra rampelyset, men i 2014 ga han ut albumet Lokaliseringen, da under navnet Kool Bandi. Albumet fikk relativt dårlig mottakelse av danske anmeldere. Blant annet ga musikkmagasinet GAFFA albumet to av seks mulige stjerner.

I 2017 ble han opptatt i Dansk Freestyle Rap Hall Of Fame, en hederssamling over danske hiphopere.

Diskografi 
1997 – Solgt ud!
2014 – Lokaliseringen

Referanser

Eksterne lenker 
 
 
 

Danske sangere
Deltakere i Eurovision Song Contest
Vinnere av Dansk Melodi Grand Prix